钦定古今图书集成/明伦汇编/闺媛典/第371卷 > 《孔丛子》 > 《黄道婆祠记》张之象
## 钦定古今图书集成/明伦汇编/闺媛典/第371卷 > 《孔丛子》 > 《黄道婆祠记》张之象

上海西南廿馀里为乌泥泾，故有道婆祠云。道婆者，
姓黄氏，本镇人也。初沦落崖州。元元贞间，附海舶归
闽广，多种木棉，织纺为布，名曰“吉贝”，而道婆最善是
业，州里宗之。先此乌泥泾土壤硗瘠，民多贫困，因谋
树艺以给，遂觅种于闽、广间。然尚无踏车椎弓之制，
率用手擘去子线弦竹弧置案间，振掉成剂，厥功甚
艰。道婆乃教以制造捍弹纺织之具，既以便民矣，至
于错纱配色，综线挈花，又各有法。故被褥帨带之类，
织以折枝团凤，碁局文字，粲然若写。士人竞相仿习，
稍稍转售他方，以牟利，业颇饶裕。未几，道婆卒，莫不
感恩洒泣而共葬之。已立祠，岁时享之。越三十年祠
毁，里人赵某再为立祠。今再毁，又数十年于兹矣。顷
岁行游其所，求问前所谓《道婆祠》者，业已颓废，鞠为
灌莽。抚迹增感，低回歔欷者久之。予遂于居舍之东
北隅听莺桥畔舍地二亩，其右为南北周行，乃集里
中尝所称“尚义”者凡若干人，共图兴复。经始方旬，而
焕然改饬，像设具备，神有栖凭。于是里中庶士咸曰
“宜之。”落成之日，爰来请记。盖是举予实倡之也，义何
可辞？先王之制礼也，法施于民则祀之。吾松之民仰
机利以食实道婆发之。苟被其泽者，无忘追本之思，
则祠祀可不废矣。